Document ID: 32007R1299

REGULAMENTUL (CE) NR. 1299/2007 AL COMISIEI
din 6 noiembrie 2007
privind recunoașterea grupărilor de producători în sectorul hameiului
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1952/2005 al Consiliului din 23 noiembrie 2005 privind organizarea comună a piețelor în sectorul hameiului și de abrogare a regulamentelor (CEE) nr. 1696/71, (CEE) nr. 1037/72, (CEE) nr. 879/73 și (CEE) nr. 1981/82 (1), în special articolul 17,
întrucât:
(1)
Regulamentul (CEE) nr. 1351/72 al Comisiei din 28 iunie 1972 privind recunoașterea grupărilor de producători în sectorul hameiului (2) a fost modificat de mai multe ori (3) și în mod substanțial. Este necesar, pentru motive de claritate și de raționalizare, să se codifice regulamentul menționat.
(2)
Condițiile prevăzute la articolul 7 alineatul (2) din Regulamentul (CE) nr. 1952/2005 pentru recunoașterea unei grupări de producători de hamei implică mai ales aplicarea normelor comune de producție și de introducere pe piață în prima etapă de comercializare, precum și justificarea existenței unei activități economice viabile. Aceste condiții trebuie specificate.
(3)
Pentru asigurarea unei anumite uniformități în procedura administrativă, este necesar să se regleze anumite detalii privind cererea, acordarea și retragerea recunoașterii.
(4)
Pentru informarea statelor membre și a tuturor părților interesate, este util să se prevadă publicarea, la începutul fiecărui an calendaristic, a unei liste a grupărilor care au fost recunoscute în cursul anului anterior și a celor cărora li s-a retras recunoașterea oficială în cursul aceleiași perioade.
(5)
Măsurile prevăzute în prezentul regulament sunt conforme cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
(1) Normele comune prevăzute la articolul 7 alineatul (2) literele (b) și (c) din Regulamentul (CE) nr. 1952/2005 se stabilesc în scris. Acestea cuprind cel puțin:
(a)
pentru producție:
(i)
dispoziții privind utilizarea unuia sau a mai multor soiuri stabilite în cursul reînnoirii plantațiilor sau al creării de noi plantații;
(ii)
dispoziții privind respectarea anumitor practici de cultură și a măsurilor de protecție a legumelor;
(iii)
dispoziții privind culegerea, uscarea și, dacă este cazul, ambalarea;
(b)
pentru introducerea pe piață în ceea ce privește, în special, concentrarea cererii și condițiile de ofertă:
(i)
dispoziții generale de reglementare a vânzării pe grupare;
(ii)
dispoziții privind cantitățile pe care producătorii sunt autorizați să le vândă ei înșiși, precum și normele de reglementare ale acestor vânzări.
(2) Prin „primul stadiu de comercializare” se înțelege vânzarea hameiului produs de către vânzătorul însuși sau, în cazul vânzării de către o grupare, produs de membrii săi în cadrul comerțului cu ridicata sau al industriilor utilizatoare.
Articolul 2
(1) Pentru a fi recunoscută, o asociație de producători trebuie să cuprindă suprafețe de cel puțin 60 hectare și cel puțin 7 producători.
Pentru Grecia, numărul minim de hectare se reduce la 30.
(2) În conformitate cu procedura menționată la articolul 16 alineatul (2) din Regulamentul (CE) nr. 1952/2005, un stat membru poate fi autorizat, la cerere, să recunoască un grup ale cărui suprafețe înregistrate cuprind mai puțin de 60 hectare, în cazul în care suprafețele sunt situate într-o regiune de producție recunoscută de mai puțin de 100 hectare.
Articolul 3
Cererea de recunoaștere trebuie însoțită de următoarele documente și informații:
(a)
statutul;
(b)
indicarea persoanelor autorizate să acționeze în numele și pe seama grupării;
(c)
indicarea activităților care justifică cererea de recunoaștere;
(d)
dovada că dispozițiile articolului 2 sunt respectate.
Articolul 4
(1) Statele membre decid acordarea recunoașterii în termen de trei luni de la prezentarea cererii.
(2) Recunoașterea grupării este retrasă în cazul în care nu mai sunt respectate condițiile prevăzute pentru recunoaștere sau în cazul în care recunoașterea respectivă se bazează pe indicații incorecte.
Recunoașterea se retrage cu efect retroactiv, în cazul în care gruparea a obținut-o sau a folosit-o fraudulos.
(3) Statele membre supraveghează în permanență respectarea de către grupările de producători recunoscute a condițiilor pentru recunoașterea lor.
Articolul 5
(1) În cazul în care un stat membru acordă, refuză sau retrage recunoașterea unei grupări, acesta informează Comisia cu privire la aceasta în termen de două luni de la comunicarea deciziei sale solicitantului în cauză și indică motivele refuzului cererii de recunoaștere sau ale retragerii recunoașterii.
(2) La începutul fiecărui an calendaristic, Comisia asigură publicarea în Jurnalul Oficial al Uniunii Europene a listei grupărilor recunoscute în cursul anului anterior, precum și a celor cărora le-a fost retrasă recunoașterea în aceeași perioadă.
Articolul 6
Regulamentul (CEE) nr. 1351/72 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa II.
Articolul 7
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 noiembrie 2007.

Labels: 3
17
6